Diari Oficial de la Generalitat Valenciana


Sumari del DOGV 6954, del 30-01-2013 (2013/870)

DECRET 23/2013, de 25 de gener, del Consell, pel qual s'establixen mesures per a l'agilització i simplificació administrativa de procediments en matèria de mineria.
--------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2013/01/25/23**

### Versions

 16/12/2015 - Actualitat  Text inicial: 31/01/2013 - 15/12/2015 

### Dades del document

Número de DOGV
:   6954

Data del DOGV
:   30-01-2013

Secció del DOGV
:   I. DISPOSICIONS GENERALS

Número del document
:   2013/870


Data del document
:   25-01-2013

Organisme emissor
:   Conselleria d'Economia, Indústria, Turisme i Ocupació

Tipus de document
:   Decret

Anàlisi jurídica

 Descriptors 

:   * Conselleria d'Economia, Indústria, Turisme i Ocupació
    * recurs mineral
    * formalitat administrativa
    * terres i pedres
    * explotació minera
    * protecció del medi ambient
    * indústria minera
    * legislació
    * procediment administratiu
    * producte miner

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

 

**Última revisió 16.12.2015**

 

**Decret 23/2013, de 25 de gener, del Consell, pel qual s'establixen mesures per a l'agilització i simplificació administrativa de procediments en matèria de mineria.**

 

[**(DOGV núm. 6954 de 30.01.2013)**](http://www.dogv.gva.es/datos/2013/01/30/pdf/2013_870.pdf) **Ref. 000924/2013**

 

PREÀMBUL

 

El Decret 165/2010, de 8 d'octubre, del Consell, establix mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic. L'objecte d'este decret és, amb caràcter general, disposar mesures de simplificació, documental o de tramitació, en la gestió dels procediments administratius, que els facen més eficients i accessibles, a fi d'agilitzar-ne la gestió i facilitar l'exercici dels seus drets a tots els ciutadans, la qual cosa, al seu torn, pot redundar en una millora de la qualitat dels servicis públics. A més, pretén facilitar a les empreses i als particulars l'exercici de les seues activitats económiques per mitjà de la reducció o supressió de càrregues administratives, i eliminar d'esta manera costos innecessaris que influïxen negativament en els seus nivells de productivitat.

La Llei 22/1973, de 21 de juliol, de Mines, té com a objecte establir el règim jurídic de la investigació i l'aprofitament dels jaciments minerals i la resta de recursos geológics, qualssevol que foren el seu origen i el seu estat físic, i establix que tots els jaciments d'origen natural i la resta de recursos geológics existents en el territori nacional, el mar territorial i la plataforma continental són béns de domini públic, regulant la seua forma d'investigació i explotació a través dels corresponents permisos, autoritzacions o concessions. La dita llei va ser desplegada pel Reglament General per al Règim de la Mineria, aprovat pel Decret 2857/1978, de 25 d'agost.

Estes normes constituïxen la normativa estatal bàsica sobre règim miner, si bé, per la data en què van ser dictades, no contenen una enumeració expressa dels preceptes que han de ser considerats bàsics, per la qual cosa cal interpretar este caràcter en funció de la distribució competencial regulada en la Constitució i en l'Estatut d'Autonomia de la Comunitat Valenciana.

L'article 50 de l'Estatut d'Autonomia de la Comunitat Valenciana atribuïx a la Generalitat el desenrotllament legislatiu i l'execució del règim miner i energètic, en el marc de la legislació bàsica de l'Estat i, si és el cas, en els termes que esta establisca. Per la seua banda, l'article 49 de l'esmentat Estatut d'Autonomia determina que la Generalitat té competència exclusiva sobre les normes processals i de procediment administratiu derivades de les particularitats del dret substantiu valencià o de les especialitats de l'organització de la Generalitat.

La Llei de Mines i el seu reglament contenen el règim general aplicable al desenrotllament dels treballs d'investigació i aprofitament dels recursos naturals minerals, incloent-hi aspectes procedimentals que, per la seua naturalesa, són susceptibles d'una simplificació que redunde a alleugerir les càrregues administratives per al titular del dret miner i agilitzar la tramitació dels corresponents procediments. D'altra banda, es creu convenient, a fi d'introduir claredat en l'aplicació de la norma estatal, delimitar el concepte d'establiment de benefici que es conté en esta, lligant-lo de forma inequívoca a l'exercici de l'activitat extractiva.

L'article 117 del Reglament General de Normes Bàsiques de Seguretat Minera, aprovat per Reial Decret 863/1985, de 2 d'abril, establix que qualsevol operador de maquinària móbil estarà en possessió del corresponent certificat d'aptitud. L'article 1 del mencionat reial decret determina que estes normes seran aplicables directament en tot el territori nacional i tindran el caràcter de mínimes, i podran ser desenrotllades per les comunitats autónomes que tinguen atribucions estatutàries per a aixó, assegurant l'execució de les normes bàsiques i introduint, si és el cas, mesures addicionals de seguretat. Igualment, l'article 2 arreplega que seran també aplicables subsidiàriament, com a dret supletori a falta de desplegament reglamentari autonómic, en aquelles comunitats que tingueren competència per a verificar-ho, o en cas de llacunes o insuficiència de la regulació própia, o per remissió expressa. Basant-se en tot aixó, es considera oportú regular l'expedició i renovació d'estos certificats d'operadors de maquinària móbil, simplificant i aclarint la documentació a presentar pels sol·licitants. De la mateixa manera, es creu convenient l'especificació de determinats aspectes relatius a la direcció facultativa, regulada en l'article 3 del Reglament de Normes Bàsiques de Seguretat Minera, i de la forma d'acreditar la formació preventiva per a l'exercici de llocs de treball regulada per l'Orde ITC/1316/2008, de 7 de maig, per la qual es va aprovar la Instrucció Tècnica Complementària 02.1.02 «Formació preventiva per a l'exercici del lloc de treball», del Reglament General de Normes Bàsiques de Seguretat Minera.

Finalment, es regula el format electrónic per a la presentació dels projectes i la resta de documentació tècnica exigida per a la tramitació dels procediments en matèria de mineria, amb vista a suprimir al màxim el suport en paper i abaratir i agilitzar la seua tramitació.

En virtut de tot l'anterior, a proposta del conseller d'Economia, Indústria, Turisme i Ocupació, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 25 de gener de 2013,

 

DECRETE

 

CAPÍTOL I. Disposicions generals

 

**Article 1. Objecte**

Constituïx l'objecte d'este decret establir mesures per a l'agilització i simplificació administrativa en els procediments en matèria de mineria regulats per la Llei 22/1973, de 21 de juliol, de Mines, i pel Reial Decret 863/1985, de 2 d'abril, pel qual es va aprovar el Reglament General de Normes Bàsiques de Seguretat Minera, que s'indiquen a continuació:

1. Execució dels treballs d'investigació i aprofitament de recursos minerals naturals.

2. Operadors de maquinària minera móbil.

3. Formació preventiva per a l'exercici del lloc de treball.

4. Direcció facultativa de les activitats incloses en el Reglament General de Normes Bàsiques de Seguretat Minera.

5. Treballs professionals, projectes, plans, estudis, memóries i la resta de documentació tècnica exigida en els procediments en matèria de mineria, seguretat minera i pirotècnia.

 

CAPÍTOL II. Execució dels treballs d'investigació i aprofitament de recursos minerals naturals

 

**Article 2.** ****[1]****

 

**Article 3. Treballs d'explotació i de restauració**

1. El desenrotllament i l'execució dels treballs d'explotació dels recursos naturals minerals s'ajustarà al projecte general d'explotació i al pla de restauració, o pla de restauració integral, si és procedent, aprovats per la conselleria competent en mineria en la resolució d'atorgament de l'autorització o concessió d'explotació, i no podrà demorar-se'n la iniciació ni paralitzar-se sense l'autorització prèvia de l'Administració minera.

En particular, el projecte general d'explotació i el corresponent pla de restauració, o pla de restauració integral, hauran de preveure un apartat específic que arreplegue amb suficient detall la planificació i programació de les labors d'explotació i restauració a executar en els primers quatre anys de l'aprofitament miner.

2. La persona titular o explotador legal podrà iniciar els treballs d'explotació quan s'estiga en condicions d'ocupar els terrenys necessaris per a l'execució dels treballs, sempre que hi haja nomenament de personal tècnic responsable de la direcció facultativa acceptat per l'Administració minera i s'haja presentat en el servici territorial competent en mineria la documentació següent:

a) Comunicació de la data d'inici de les activitats.

b) Quan corresponga, declaració responsable de la persona titular o explotador legal del compliment de les prescripcions prèvies imposades en la resolució d'autorització o concessió.

3. A partir del segon any de vida de l'explotació, anualment s'haurà de presentar, davant de l'órgan territorial competent en mineria, la documentació següent:

a) Fitxes registre dels resultats obtinguts en els mesuraments periódics de pols establits en l'apartat 4.2.6 de la Instrucció Tècnica Complementària 2.0.02 «Protecció dels treballadors contra la pols, en relació amb la silicosi, en les indústries extractives», o quan corresponga, la memória anual indicada en la Instrucció Tècnica Complementària 04.8.01 «Condicions ambientals: lluita contra la pols», o normes que la substituïsquen.

b) Quadro resum corresponent al balanç de restauració i garanties, actualitzades anualment segons l'increment de l'IPC, prenent com a base de càlcul el pressupost inclós en el pla de restauració aprovat.

c) Resum sobre informació estadística de l'activitat extractiva anual.

d) Quan corresponga, memória anual relativa a l'aplicació de les dotacions del factor d'esgotament a què es referix l'article 35.2. de la Llei 6/1977, de 4 de gener, de Foment de la Mineria, o normativa que la substituïsca.

La data de presentació dins de l'any de l'esmentada documentació s'ajustarà al calendari següent:

1r. Durant el primer trimestre de l'any, per a concessions mineres d'explotació.

2n. Durant el segon trimestre de l'any, per a autoritzacions d'explotació.

4. La presentació de la documentació anterior habilitarà la persona titular per al desenrotllament dels treballs d'explotació per a eixe any, sense perjuí de les comprovacions i inspeccions que l'órgan competent en mineria puga realitzar.

5. De conformitat amb l'apartat 2.2.1 de l'Orde ITC/101/2006, de 23 de gener, del Ministeri d'Indústria, Turisme i Comerç, que regula el contingut mínim i l'estructura del document sobre seguretat i salut per a la indústria extractiva, l'empresari haurà d'actualitzar el document sobre seguretat i salut almenys una vegada a l'any. Este document actualitzat estarà a la disposició de l'administració minera, que podrà requerir-ne a l'empresa la presentació en qualsevol moment, sense perjuí del que establix l'article 4 d'este decret.

 

**Article 4. Elaboració del pla de labors**

1. ****[2]****

2. A fi d'afavorir la integració de la restauració en el cicle d'operacions de l'explotació, el pla de labors quadriennal haurà de contindre alló que s'ha prescrit en la normativa tècnica minera i tot alló que resulte del detall i desenrotllament del projecte general d'explotació i del pla de restauració o pla de restauració integral, si és procedent, inclús de l'estudi d'impacte ambiental i de la declaració d'impacte ambiental, i s'ajustarà, amb les particularitats que, si és el cas, es necessiten, al model, el contingut i el format de presentació establit per l'Orde 18/2011, de 9 de maig, de la Conselleria d'Indústria, Comerç i Innovació, per la qual s'establix la forma de presentació pels titulars de drets miners del pla de labors.

3. Igualment, junt amb el pla de labors quadriennal, la persona interessada adjuntarà la documentació següent:

a) ****[3]****

b) Declaració responsable del director facultatiu que manifeste l'efectiva realització dels treballs d'explotació i de restauració relatius al període de quatre anys anterior, en els termes de la resolució d'atorgament de l'autorització o concessió i l'adequació a esta dels nous treballs quadriennals a desenrotllar.

c) Quadro resum corresponent al balanç de restauració i garanties actualitzades anualment segons l'increment de l'IPC, prenent com a base de càlcul el pressupost inclós en el pla aprovat.

d) Actualització del document sobre seguretat i salut a què es referix l'apartat 2.2.1 de l'Orde ITC/101/2006, de 23 de gener, per la qual es regula el contingut mínim i l'estructura del document sobre seguretat i salut per a la indústria extractiva, o norma que la substituïsca.

e) Fitxes registre dels resultats obtinguts en els mesuraments periódics de pols establits en l'apartat 4.2.6 de la Instrucció Tècnica Complementària 2.0.02 «Protecció dels treballadors contra la pols, en relació amb la silicosi, en les indústries extractives», o, quan corresponga, memória anual indicada en la Instrucció Tècnica Complementària 04.8.01 «Condicions ambientals: lluita contra la pols», o normes que la substituïsquen.

f) Quan corresponga, declaració responsable de la persona titular o explotador legal relativa a la disponibilitat dels terrenys necessaris per al desenrotllament quadriennal dels treballs d'explotació i restauració.

g) Quan corresponga, memória anual relativa a l'aplicació de les dotacions del factor d'esgotament a què es referix l'article 35.2. de la Llei 6/1977, de 4 de gener, de Foment de la Mineria, o normativa que la substituïsca.

4. ****[4]****

5. La data de presentació del pla de labors i la resta de documentació, dins de l'any que corresponga, s'haurà d'ajustar al calendari següent:

a) Durant el primer trimestre de l'any, per a concessions mineres d'explotació.

b) Durant el segon trimestre de l'any, per a autoritzacions d'explotació.

 

**Article 5. Execució del pla de labors**

1. ****[5]****

2. Si l'interessat haguera optat per presentar el pla de labors quadriennal i la resta de documentació exigida en l'article 4 sense adjuntar l'informe d'una entitat externa, el servici territorial competent en mineria s'encarregarà de l'estudi i la validació de tota la documentació exigida.

3. Una vegada aportada pel promotor tota la documentació requerida en l'article 4 anterior, el servici territorial competent en mineria, havent trobat conforme el pla de labors quadriennal, l'aprovarà en els termes que corresponga, en un termini màxim de dos mesos, en el supósit d'autoritzacions, i de tres mesos en el cas de concessions mineres. La finalització dels terminis anteriorment assenyalats sense que se n'haja emés resolució habilitarà el promotor per a l'execució dels treballs inclosos en el pla de labors quadriennal presentat, sense que aixó pressupose l'acceptació o la conformitat de l'Administració minera amb l'indicat pla i la resta de documentació adjuntada.

4. El servici territorial competent en mineria notificarà a l'interessat la resolució que corresponga sobre el pla de labors quadriennal de conformitat amb este article.

5. Qualsevol modificació substancial del pla de labors quadriennal serà notificada al servici territorial competent en mineria.

6. L'incompliment del que establixen els articles 3 i 4 per causa injustificada imputable a l'interessat podrà implicar la paralització cautelar de les labors d'aprofitament fins que no haja sigut esmenada la deficiència i hi haja un informe favorable del servici territorial competent en mineria, sense perjuí de la instrucció del corresponent procediment per la possible infracció comesa, de conformitat amb l'article 121 de la Llei 22/1973, de 21 de juliol, de Mines.

7. Alló que s'ha regulat en el present article s'entén sense perjuí de tercers i no exclou la necessitat d'obtindre les altres autoritzacions i concessions que d'acord amb la normativa vigent siguen necessàries.

 

**Article 6. Suspensió de labors**

1. L'entitat titular o explotador legal d'una autorització d'explotació de recursos de la secció A) de la llei 22/1973, de 21 de juliol, de Mines, o d'una concessió d'explotació de recursos de les seccions B), C) o D) d'esta llei, per causes de força major, degudament justificades i apreciades pel servici territorial competent en matèria minera, com ara les climatológiques, falta de mercat, necessitat d'ampliar la investigació o altres de similars, podrà sol·licitar la suspensió temporal de treballs de preparació, infraestructura i instal·lacions, així com d'explotació própiament dita per un període de temps màxim de fins a dos anys.

La sol·licitud de paralització subscrita per la persona titular o l'explotador legal haurà de motivar les causes que fan necessària la suspensió, i amb esta s'adjuntarà una declaració responsable del director facultatiu que indique que s'han adoptat les mesures necessàries per a garantir la seguretat de persones, béns i drets, així com que es realitzaran i mantindran durant el temps de paralització els treballs de conservació, vigilància, ventilació i desaigüe que, si és el cas, corresponguen.

2. El servici territorial competent en matèria minera de la província que corresponga podrà autoritzar, mitjançant una resolució motivada, la suspensió fins un termini màxim de dos anys, condicionat al fet que abans de finalitzar el termini no varien les raons que ho justifiquen i imposant en la resolució d'autorització l'obligació expressa, a la persona titular o explotador legal, que adopte i mantinga, durant el període de suspensió, els treballs de conservació, vigilància, ventilació i desaigüe que, si és el cas, corresponguen, així com les mesures necessàries per a garantir la seguretat de persones, béns i drets.

3. El titular podrà reiniciar els treballs amb subjecció als projectes i plans aprovats en qualsevol moment, una vegada que hagen desaparegut les causes que van en motivar la suspensió, després de la comunicació prèvia de l'inici d'activitats a l'Administració minera i la presentació de la resta de la documentació que per al cas corresponga, d'acord amb el que establix el present decret i la resta de normativa aplicable.

4. Correspondrà dictar una resolució a la direcció general competent en mineria quan l'autorització d'explotació o la concessió objecte de la paralització afecte més d'una província.

 

**Article 7. Concentració de labors**

1. La persona titular de diverses concessions d'explotació per a un mateix recurs mineral situades en una mateixa zona metalogènica no estarà obligada a l'explotació simultània de totes estes, sempre que obtinga de l'Administració minera la corresponent autorització per a concentrar els treballs en una o diverses concessions.

2. La concentració autoritzada de treballs en una o diverses concessions d'explotació, amb la consegüent suspensió d'activitats en les restants, es podrà concedir per un termini màxim de deu anys, condicionada al fet que abans de finalitzar el termini no varien les raons que la justifiquen.

3. El procediment s'haurà d'ajustar al que establix l'article 94 del vigent Reglament General per al Règim de la Mineria.

 

**Article 8. Establiments de benefici de recursos minerals**

1. Tindran la consideració d'establiments de benefici de recursos minerals aquelles instal·lacions de preparació, plantes de concentració i plantes de benefici d'estos recursos vinculades a explotacions mineres que s'ubiquen dins del perímetre atorgat en la resolució de l'autorització o de la concessió d'explotació minera o annexes a estes. Queden excloses de les activitats de preparació de substàncies minerals les activitats que excedisquen de la primera transformació de les dites substàncies.

S'entendrà per preparació, concentració i benefici, el procés o la combinació de processos que es definixen en l'article 3.7 del Reial Decret 975/2009, de 12 de juny, sobre gestió dels residus de les indústries extractives i de protecció i rehabilitació de l'espai afectat per activitats mineres, o la norma que el substituïsca.

2. El procediment d'intervenció de l'Administració substantiva a què han de sotmetre's els indicats establiments de benefici de recursos minerals per a l'obtenció d'autorització administrativa prèvia, s'haurà d'ajustar a la vigent legislació sectorial en matèria de mineria i, en particular, a la regulació del Reial Decret 975/2009, de 12 de juny, sobre gestió dels residus de les indústries extractives i de protecció i rehabilitació de l'espai afectat per activitats mineres, i del Reglament General de Normes Bàsiques de Seguretat Minera.

3. El que preveu este article s'entén sense perjuí del que establix la Llei 2/2006, de 5 de maig, de Prevenció de la Contaminació i Qualitat Ambiental, o normativa que la substituïsca, i la resta de legislació urbanística i ambiental aplicable, així com de les inscripcions registrals que corresponga fer, d'acord amb el Reial Decret 559/2010, de 7 de maig, pel qual es va aprovar el Reglament del Registre Integrat Industrial.

 

**Article 9. Seguiment i vigilància conjunts de l'execució dels projectes, plans i estudi d'impacte ambiental relatius a activitats d'investigació, explotació i benefici de recursos minerals**

1. La conselleria competent en mineria serà l'encarregada de la vigilància i control del desenrotllament dels treballs d'investigació o d'explotació dels recursos naturals minerals d'acord amb els projectes i plans aprovats en la resolució de l'Administració minera d'atorgament del permís, autorització o concessió minera i en els altres termes i condicions indicats en esta.

2. De conformitat amb el que establix l'article 6 de la Llei 2/1989, de 3 de març, de la Generalitat, d'Impacte Ambiental, o la norma que la substituïsca, correspon a la conselleria competent en matèria de mineria el seguiment i la vigilància de l'execució de les mesures correctores i protectores determinades per la declaració d'impacte ambiental del projecte general d'explotació, inclús aquelles específiques imposades en aquella declaració relatives a la repercussió del projecte sobre la Xarxa Natura 2000, d'acord amb la valoració preliminar o la declaració de repercussions sobre la Xarxa Natura 2000 efectuades d'acord amb el Decret 60/2012, de 5 d'abril, del Consell, pel qual es regula el règim especial d'avaluació i d'aprovació, autorització o conformitat de plans, programes i projectes que puguen afectar la Xarxa Natura 2000.

3. El que preveu l'apartat anterior s'entén sense perjuí de les comprovacions que, si és el cas, la conselleria competent en matèria de medi ambient puga efectuar amb vista a verificar el compliment de les condicions de la declaració d'impacte ambiental, i de la informació que hi poguera demanar a la conselleria substantiva.

Quan les activitats mineres extractives afecten forests i terrenys forestals en què haurà d'haver-hi un pla de restauració integral aprovat per la conselleria competent en mineria, l'órgan forestal de la conselleria competent en medi ambient podrà realitzar, en matèria de les seues competències, actuacions de comprovació d'este pla de restauració integral.

4. En virtut dels principis de coordinació i informació mútua i per a una adequada coordinació de les actuacions inspectores i de vigilància i control de la conselleria competent en mineria amb les actuacions de comprovació de plans de restauració integral i de verificació del compliment de les mesures establides per a minimitzar l'impacte de les activitats extractives que puguen impulsar els centres directius competents en matèria forestal i en matèria d'avaluació d'impacte ambiental, anualment, estos dos órgans hauran de notificar a la direcció general competent en mineria la programació ordinària d'explotacions mineres a inspeccionar en matèria de les seues competències.

La conselleria competent en matèria d'avaluació d'impacte ambiental i en matèria forestal remetrà un informe a la conselleria substantiva del resultat de les comprovacions o inspeccions realitzades, amb vista que esta adopte, si és el cas, les mesures que resulten procedents en l'àmbit de les seues funcions.

5. Als efectes de la comprovació del compliment de les condicions establides en la resolució d'atorgament i del seguiment i vigilància del projecte d'investigació o d'explotació, del pla de restauració o pla de restauració integral, i de les condicions imposades en la declaració d'impacte ambiental, l'órgan competent en matèria de mineria, en qualsevol moment, per si mateix o a través dels mitjans que preveu la normativa vigent, podrà realitzar les comprovacions o inspeccions que estime necessàries. Igualment, podrà utilitzar les entitats externes indicades en els apartats a) i b) de l'article 10.1 d'este decret.

6. La inspecció i vigilància dels establiments de benefici correspondrà a l'órgan competent en matèria de mineria que, en qualsevol moment, per si mateix o a través dels mitjans que preveu la normativa vigent, podrà realitzar les comprovacions o inspeccions que considere necessàries. Així mateix, podrà utilitzar les entitats externes indicades en els apartats a) i b) de l'article 10.1 d'este decret.

7. L'anterior s'entén sense perjuí de les competències que atorgue la legislació vigent a altres organismes de l'Administració.

8. Les inspeccions encomanades a les entitats externes no inclouen les relacionades amb les actuacions de seguiment i vigilància en matèria laboral que, d'acord amb la normativa vigent, corresponga realitzar a l'Administració minera.

 

**Article 10. Entitats externes en matèria d'inspecció de labors d'investigació i aprofitament de recursos minerals i per a l'emissió d'informes i verificació documental**

1. Per al seguiment i la vigilància de les activitats d'investigació, explotació i benefici de recursos minerals a què es referix l'article 9 anterior, l'autoritat minera autonómica podrà utilitzar les entitats externes següents:

a) Entitat o organisme col·laborador de l'Administració que dispose d'acreditació de l'Empresa Nacional d'Acreditació, almenys, en l'àmbit de la inspecció de labors en activitats mineres a cel obert o, si és procedent, en treballs subterranis del Reglament General de Normes Bàsiques de Seguretat Minera, o norma que el substituïsca.

b) Organisme de control acreditat per l'Empresa Nacional d'Acreditació, en l'àmbit del Reial Decret 975/2009, de 12 de juny, sobre gestió dels residus de les indústries extractives i de protecció i rehabilitació de l'espai afectat per activitats mineres, o norma que el substituïsca.

2. Quan l'órgan competent en matèria de mineria requerisca la seua actuació, les indicades entitats, amb les comprovacions prèvies oportunes, elaboraran un informe a l'Administració minera, als efectes que esta adopte les mesures que resulten procedents.

3. L'emissió de l'informe a què es referix l'article 4.4 relatiu al pla de labors quadriennal, així com la verificació documental prevista en l'article 18.1 d'este decret, podran ser realitzades per les següents entitats externes:

a) Les entitats previstes en l'apartat 1 d'este article.

b) Entitats especialitzades en matèria de mineria.

Als efectes d'este decret, es consideraran entitats especialitzades en matèria de mineria aquelles entitats de naturalesa pública o privada degudament habilitades davant de la direcció general competent en matèria de mineria, basant-se en la seua solvència tècnica i la seua independència i imparcialitat professional. Per la qual cosa, hauran de disposar dels mitjans materials necessaris, així com del personal exigible amb l'adequada formació professional, tècnica i reglamentària per a l'exercici de les activitats per a les quals siguen habilitades.

Reglamentàriament es desenrotllaran els requisits que hauran de complir les mencionades entitats per a l'exercici de les funcions que els atribuïx este decret.

4. Les entitats externes regulades en este article queden obligades a la confidencialitat i el secret de la informació que coneguen en les seues actuacions en els termes previstos en l'article 8 del vigent Reglament General per al Règim de la Mineria o la normativa que el substituïsca.

 

CAPÍTOL III. Operadors de maquinària minera móbil

 

**Article 11. Condicions generals**

1. Els certificats d'aptitud per als operadors de maquinària móbil, conductors i maquinistes habiliten les treballadores i els treballadors majors de 18 anys per al maneig de maquinària minera móbil i vehicles, exclusivament als efectes del que establix l'apartat 5.1 de la Instrucció Tècnica Complementària 07.1.03 i en l'apartat 5 de la ITC 04.5.04 del vigent Reglament General de Normes Bàsiques de Seguretat Minera, i no exclouen la necessitat del permís de conducció que puga ser exigible en cada cas.

2. Els certificats d'aptitud no tindran caràcter general, sinó que s'expediran o renovaran per a cada tipus de màquina, i seran renovats cada cinc anys.

 

**Article 12. Certificat d'aptitud**

1. La sol·licitud inicial serà presentada per l'empresa davant de l'órgan territorial competent en matèria minera de la província on s'ubique l'explotació minera en què exercisca la seua labor el treballador. A la sol·licitud s'adjuntarà la documentació següent:

a) Cópia del document nacional d'identitat del treballador o document equivalent, o autorització a l'Administració per a realitzar les actuacions de consulta de dades d'identitat.

b) Fotocópia del document TC2.

c) Declaració responsable subscrita per l'empresari i pel director facultatiu sobre la formació presencial preventiva de duració mínima de vint hores rebuda pel treballador per a l'exercici del lloc d'operador de maquinaria móbil que se sol·licita, en els termes, continguts i equip formador que es regulen en els apartats 6, 7, 8 i 9 de l'Orde ITC/1316/2008, de 7 de maig, així com en la corresponent especificació tècnica de desenrotllament de l'esmentada orde, o norma que la substituïsca.

Als efectes dels continguts formatius preventius, i atés que les especificacions tècniques no poden ser exhaustives com a conseqüència d'unificació de llocs de treball que desenrotllen tasques semblants en els diferents subsectors, l'empresari, de conformitat amb l'apartat 6.2 de l'esmentada ITC, haurà de desenrotllar-les adaptant-les als aspectes preventius específics que resultara important destacar en l'empresa i en el lloc de treball concret, i havent d'adaptar, si és el cas, els continguts a l'estructura arreplegada en l'apartat 6.1 de l'esmentada ITC.

d) Declaració responsable sobre instrucció i formació pràctica, subscrita per l'empresari i pel director facultatiu de l'explotació minera, que indique que el treballador, amb la supervisió del director facultatiu, ha rebut amb aprofitament, durant un període mínim de trenta hores, la instrucció i formació pràctica en el maneig del tipus de màquina o vehicle per a la qual se sol·licita el certificat d'aptitud.

e) Declaració responsable de formació presencial de duració mínima de cinc hores, subscrit per l'empresari i pel director facultatiu de l'explotació, que indique que el treballador ha rebut amb aprofitament la formació i els coneixements particulars sobre:

1r. Les prestacions, manteniment normal i limitacions del tipus de màquina concreta per a la qual se sol·licita el certificat d'aptitud.

2n. El Reglament General de Normes Bàsiques de Seguretat Minera en alló que es referix a treballs a cel obert o treballs subterranis, segons corresponga, així com les Instruccions Tècniques Complementàries (ITC), de desenrotllament o normativa que els substituïsca.

f) Certificat, dictamen o informe mèdic emés pel servici de prevenció acreditat en l'especialitat de medicina del treball, d'aptitud de la persona sol·licitant per a exercir les funcions i tasques assignades al lloc de treball.

2. Aportada tota la documentació anterior, el servici territorial competent en matèria minera podrà expedir, per a cada tipus de màquina o vehicle, el corresponent certificat d'aptitud a favor del treballador interessat, amb una validesa de cinc anys des de la data d'expedició, sense perjuí de les comprovacions posteriors que l'autoritat minera, a través dels seus servicis territorials, crega convenient realitzar.

Aixó anterior s'entén sense perjuí de l'obligació del treballador de disposar del permís de conducció exigible d'acord amb el tipus de màquina o vehicle.

 

**Article 13. Renovació del certificat d'aptitud**

1. La renovació del certificat d'aptitud haurà de ser sol·licitada per l'empresa davant del servici territorial competent en matèria minera de la província on s'ubique l'explotació minera en què desenrotlle la seua activitat la treballadora o el treballador, amb anterioritat a la data de finalització de la vigència d'este. A la sol·licitud de renovació s'haurà d'adjuntar la documentació següent:

a) Cópia del document nacional d'identitat del treballador, o document equivalent, o autorització a l'Administració per a realitzar les actuacions de consulta de dades d'identitat.

b) Fotocópia del document TC2.

c) Certificat, dictamen o informe mèdic emés pel servici de prevenció acreditat en l'especialitat de medicina del treball, d'aptitud de la persona sol·licitant per a exercir les funcions i tasques assignades al lloc de treball.

d) Declaració responsable, subscrita per l'empresari i pel director facultatiu, relativa a la formació presencial preventiva de reciclatge o d'actualització rebuda pel treballador durant els cinc últims anys, per a l'exercici del lloc concret d'operador de maquinària móbil, la renovació del qual sol·licita, en els termes i amb l'equip formador que establix l'Orde ITC/1316/2008, de 7 de maig, i amb el programa docent definit en la corresponent especificació tècnica de desenrotllament de l'orde esmentada o normativa que la substituïsca.

Als efectes dels continguts formatius preventius, i atés que les especificacions tècniques no poden ser exhaustives com a conseqüència d'unificació de llocs de treball que desenrotllen tasques semblants en els diferents subsectors, l'empresari, de conformitat amb l'apartat 6.2 de l'esmentada ITC, haurà de desenrotllar-les adaptant-les als aspectes preventius específics que resultara important destacar en l'empresa i en el lloc de treball concret, i havent d'adaptar, si és el cas, els continguts a l'estructura arreplegada en l'apartat 6.1 de l'esmentada ITC.

e) Declaració responsable d'instrucció i formació pràctica de reciclatge o d'actualització subscrit per l'empresari i pel director facultatiu de l'explotació minera que manifeste que el treballador, amb la supervisió del director facultatiu, ha rebut, durant un període mínim de cinc hores, instrucció i formació pràctica de reciclatge o d'actualització en el maneig del tipus de màquina o vehicle i sobre les prestacions, manteniment normal i limitacions del tipus de màquina o vehicle per al qual se sol·licita la renovació del certificat d'aptitud.

2. Aportada tota la documentació anterior, el servici territorial competent en matèria minera podrà expedir, per a cada tipus de màquina o vehicle, la corresponent renovació del certificat d'aptitud a favor del treballador interessat, amb una prórroga en la validesa per un nou període de cinc anys, sense perjuí de les comprovacions posteriors que l'autoritat minera, a través dels seus servicis territorials, crega convenient realitzar.

Aixó anterior s'entén sense perjuí de l'obligació del treballador de disposar del permís de conducció exigible d'acord amb el tipus de màquina o vehicle.

 

**Article 14. Certificats d'aptitud d'operadors de maquinària móbil emesos per una altra administració minera autonómica**

En l'àmbit de la Comunitat Valenciana, el certificat d'aptitud en vigor, emés per una altra Administració minera autonómica, habilitarà el titular durant el seu període de vigència al maneig del tipus de maquinària móbil o vehicle per al qual haja sigut expedit, amb un termini de temps màxim de cinc anys des de la data d'expedició, sense perjuí de les comprovacions que, si és el cas, es crega convenient realitzar. En tot cas, per a la renovació del certificat d'aptitud caldrà ajustar-se al procediment establit en el present decret.

El que preveu este article no eximix de l'obligació de formació preventiva per a l'exercici del lloc de treball que es regula en l'Orde ITC/1316/2008, de 7 de maig, així com en la corresponent especificació tècnica de desenrotllament de l'esmentada orde o norma que la substituïsca.

 

CAPÍTOL IV. Formació preventiva per a l'exercici del lloc de treball

 

**Article 15. Formació preventiva de tècnics titulats**

El compliment de l'exigència sobre formació preventiva inicial, així com de reciclatge o actualització, per als llocs de treball denominats «tècnics titulats» a què es referix l'apartat 5 de la ITC 02.1.02 «Formació preventiva per a l'exercici del lloc de treball» quedarà acreditat, als efectes del que establix l'apartat 9 «Certificació de la formació» de l'esmentada ITC, per mitjà de la justificació documental del tècnic titulat que complix els dos requisits següents:

1. Ser titulada o titulat tècnic universitari amb competència en mineria.

2. Disposar d'acreditació per a l'exercici de funcions de nivell superior de prevenció de riscos laborals en, almenys, l'especialitat de seguretat en el treball.

 

CAPÍTOL V. Direcció facultativa de les activitats incloses en el reglament general de normes bàsiques de seguretat minera

 

**Article 16. Nomenament de directors facultatius**

1. Totes les activitats incloses en el Reglament General de Normes Bàsiques de Seguretat Minera tindran una directora o un director facultatiu responsable amb la titulació exigida per la llei.

2. Als efectes del que establix la Instrucció Tècnica Complementària (ITC) 02.0.01, els directors facultatius, o la norma que la substituïsca, l'explotador té l'obligació de comunicar al servici territorial competent en mineria la designació de director facultatiu. Per a aixó haurà d'adjuntar-se la documentació següent:

a) Escrit de designació de director facultatiu subscrit per l'empresari amb l'acceptació expressa del tècnic proposat. Si l'explotador pretenguera nomenar director facultatiu a temps parcial, haurà d'indicar-ho en la designació proposada.

b) Dades identificatives i de contacte del tècnic designat.

c) Declaració responsable subscrita pel tècnic universitari amb competència en mineria designat, relativa a:

1r. Titulació, especialitat, col·legi professional i número de col·legiat.

2n. Ser competent per a l'exercici de les funcions de director facultatiu d'acord amb les atribucions professionals de la titulació que posseïx.

3r. No estar inhabilitat, ni administrativament ni judicialment, per al desenrotllament de les funcions que la normativa vigent atribuïx al director facultatiu.

4t. No superar, amb esta designació, les limitacions establides en l'apartat 1.3.2, així com no sobrepassar el nombre màxim de deu pedreres permés en l'apartat 1.3.4, de la ITC 02.0.01 o norma que la substituïsca.

5t. Relació de pedreres i altres explotacions mineres en què desenrotlla la direcció facultativa, així com, si és el cas, informació sobre altres activitats no extractives, permisos d'exploració o d'investigació, etc., en les quals exercix la direcció facultativa.

3. Trobada conforme la documentació presentada, el servici territorial competent en mineria procedirà a acceptar la proposta i, en este cas, realitzarà la inscripció del director facultatiu en el registre, així com a la seua notificació a l'explotador i al director facultatiu.

4. En circumstàncies especials, a proposta del corresponent servici territorial, la direcció general competent en mineria, mitjançant una resolució degudament motivada i raonada, podrà modificar les limitacions previstes en els apartats 1.3.2 i 1.3.3 de la indicada instrucció tècnica sobre directors facultatius, o norma que la substituïsca, així com determinar el nombre màxim de pedreres i altres explotacions mineres que poden estar a càrrec d'un director facultatiu, que en cap cas sobrepassarà el màxim de deu normativament establit.

5. No es procedirà a l'obertura d'una unitat d'explotació sense la designació i inscripció en el registre del director facultatiu.

6. El director facultatiu disposarà en l'explotació minera d'un llibre d'ordes i incidències que arreplegue les prescripcions, decisions i mesures que crega oportunes, així com qualsevol altra informació que considere rellevant per a l'exercici de l'activitat. El director facultatiu mantindrà actualitzat l'esmentat llibre, que estarà a disposició de l'Administració minera.

7. La falta de nomenament o substitució de director facultatiu serà motiu d'incoació, pel servici territorial competent en mineria, d'un expedient sancionador quan hi haja negligència en el compliment de la normativa que regula la direcció facultativa. Correspondrà a la direcció general competent en matèria de mineria, a proposta de l'órgan territorial, la resolució de l'expedient.

8. Per incompliment reiterat o injustificat de les funcions encomanades al director facultatiu, la direcció general competent en mineria, a proposta del servici territorial, podrà acordar, mitjançant una resolució motivada, la suspensió temporal de funcions del director facultatiu o la baixa definitiva de funcions en la direcció facultativa.

9. En alló no previst en este article serà aplicable el que establix la Instrucció Tècnica Complementària (ITC) 02.0.01, els directors facultatius, o la norma que la substituïsca.

 

CAPÍTOL VI. Treballs professionals, projectes, plans, estudis, memóries i la resta de documentació tècnica exigida en els procediments en matèria de mineria, seguretat minera i pirotècnia

 

**Article 17. Format de presentació dels treballs professionals. Projectes, plans, estudis, memóries i la resta de documentació tècnica**

1. Els treballs professionals, projectes, plans, estudis, memóries i la resta de documentació tècnica, inclosa la de seguretat, que d'acord amb la normativa vigent siga exigible en qualsevol dels procediments en matèria de mineria, seguretat minera i pirotècnia es presentaran en format electrónic en fitxer amb format de document portàtil (extensió pdf).

S'inclou expressament en este apartat, sense que siga exhaustiva, la següent relació de treballs professionals:

a) Els projectes, plans, estudis, memóries i la resta de documentació tècnica que d'acord amb la legislació vigent siga exigible per a l'atorgament de permisos, autoritzacions i concessions per a la investigació i l'aprofitament de recursos minerals, així com per al desplegament i l'execució de labors d'investigació o aprofitament d'estos recursos. Queda inclosa aquella documentació relativa a la declaració d'aigua mineral i a l'autorització o concessió d'aprofitament de les aigües declarades.

b) Els projectes de voladures previstos en el Reglament General de Normes Bàsiques de Seguretat Minera aprovat pel Reial Decret 863/1985, de 2 d'abril, o norma que el substituïsca.

c) Els plans especials d'ordenació de l'ús i aprofitament de les activitats mineres que haja d'instruir la conselleria competent en mineria.

d) Els documents sobre seguretat i salut i les seues actualitzacions a què es referix l'Orde ITC/101/2006, de 23 de gener, per la qual es regulen el contingut mínim i l'estructura del document sobre seguretat i salut per a la indústria extractiva, o norma que la substituïsca.

e) Els projectes i la resta de documentació tècnica exigits per la normativa de seguretat minera, així com els projectes d'abandó de labors.

f) Les memóries d'activitats de les Entitats Col·laboradores de l'Administració (ECA) i dels Organismes de Control de l'Administració (OCA) en l'àmbit de la mineria.

2. Els indicats treballs professionals i la resta de documents tècnics s'hauran de presentar en suport físic, almenys en doble exemplar, per mitjà de qualsevol dispositiu que permeta l'emmagatzematge del document electrónic generat, firmat electrónicament pel tècnic o l'equip tècnic competent redactor d'aquells treballs, per mitjà d'un certificat digital emés per l'Autoritat de Certificació de la Comunitat Valenciana o per un altre prestador de servicis reconegut pel ministeri competent en matèria d'indústria i innovació, sempre que puga ser validat per la Generalitat -o per l'Autoritat de Certificació de la Comunitat Valenciana- sense cap cost económic.

A estos efectes, els projectes d'investigació o d'explotació de recursos minerals i els plans de restauració dels terrenys afectats per les activitats mineres, han d'analitzar i establir un escenari sostenible on planificar integralment l'activitat minera, marcant les directrius i pautes de l'operació minera, la seguretat, la viabilitat tècnica, geológica, geotècnica, mediambiental i económica, i definint els corresponents paràmetres de seguiment i control.

L'equip tècnic redactor de la indicada documentació tècnica exigida es conforma clarament com un equip multidisciplinari especialitzat i expert en les diferents àrees de coneixement requerides per a l'exercici de l'activitat minera i l'elaboració dels seus projectes, plans i estudis, i estarà sota la direcció responsable d'un tècnic titulat universitari competent en el sector d'activitat d'acord amb la normativa legal aplicable, sense perjuí que la redacció de projectes, plans i estudis parcials també puga ser efectuada per altres tècnics competents legalment habilitats. I tot aixó, amb vista a la coordinació i integració tècnica i de seguretat dels distints documents que formen part de l'aprofitament miner relatiu a labors mineres d'investigació, explotació de recursos minerals i restauració dels terrenys afectats per l'activitat extractiva. En tot cas, els treballs d'explotació hauran de ser projectats i dirigits per titulats de mines, segons la regulació de l'article 117 de la vigent Llei de Mines.

3. Conjuntament amb la documentació assenyalada per a qualsevol dels projectes, plans i la resta de documentació tècnica en l'apartat 1 anterior, excepte el que preveu l'apartat 4 següent, s'hauran d'acompanyar de la declaració responsable del tècnic titulat universitari competent, i si no n'hi ha, de cada un dels tècnics de l'equip redactor d'aquella documentació, ajustada al model establit per la conselleria competent en mineria que especifica la disposició addicional primera d'este decret.

4. En particular, per als projectes exclusivament previstos en l'article 2 del Reial Decret 1000/2010, de 5 d'agost, sobre visat col·legial obligatori, o normativa que el substituïsca, que obligatóriament hagen d'obtindre el visat col·legial i, quan corresponga, per a aquells altres treballs professionals en què el client haguera optat pel seu visat voluntari, s'utilitzarà igualment el mateix format i suport físic indicat anteriorment per a la seua presentació a l'administració minera, almenys en doble exemplar, per mitjà de qualsevol dispositiu que permeta l'emmagatzematge del document electrónic generat, firmat electrónicament pel tècnic o l'equip tècnic competent redactor del projecte, i estaran visats electrónicament pel corresponent col·legi professional.

5. El nombre màxim de suports físics dels diferents treballs professionals que s'han d'adjuntar a la sol·licitud s'ajustarà a l'exigit per cada un dels procediments específics.

6. En tot cas, el mencionat suport físic haurà de presentar-se davant de la conselleria competent en matèria de mineria per mitjà d'instància rubricada pel sol·licitant o pel titular del dret miner o explotador legal, segons corresponga.

 

**Article 18. Verificació documental en expedients d'investigació i aprofitament de recursos minerals i en expedients de plans especials per a activitats mineres**

1. La persona interessada, junt amb la documentació inicial exigida que ha d'acompanyar la seua sol·licitud, podrà optar per adjuntar un certificat d'una entitat externa de les assenyalades en l'article 10 del present decret, relativa a la verificació de la documentació inicial exigida en el procediment de sol·licitud de permís d'investigació, autorització o concessió d'explotació, aprovació de pla especial per a l'activitat minera o autorització de l'establiment de benefici.

S'inclouen també en este apartat els expedients per a la declaració d'aigües minerals i els expedients per a l'autorització o concessió d'aprofitament de les aigües declarades.

2. La verificació consistirà en la revisió tècnica, emissió d'informe i validació dels projectes, plans, estudi d'impacte ambiental i la resta de documentació inicial exigida, i comprendrà, a més, la suficiència i idoneïtat de la documentació, per als fins d'obtenció de permisos, autoritzacions, concessions o aprovacions en els tipus d'expedients previstos en l'apartat 1 anterior i la seua adequació a tota la normativa aplicable a l'activitat a desenrotllar.

3. En aquells expedients que incloguen la certificació establida en l'apartat 1, l'órgan competent en mineria continuarà amb l'impuls del procediment segons el tipus d'expedient instruït.

4. Si l'interessat haguera optat per presentar la sol·licitud i documentació inicial exigida per a l'obtenció del permís d'investigació, autorització o concessió d'explotació o d'aprofitament, aprovació del pla especial o autorització de l'establiment de benefici sense adjuntar el certificat documental a què es referix l'apartat 1, correspondrà a l'órgan competent en mineria l'estudi i validació de tota la documentació inicialment aportada, als efectes de l'impuls del procediment.

 

DISPOSICIONS ADDICIONALS

 

**Primera. Normativa aplicable**

1. Als efectes del que establix l'article 3.1 d'este decret en relació amb el pla de restauració integral, en alló que no s'opose al Reial Decret 975/2009, de 12 de juny, sobre gestió dels residus de les indústries extractives i de protecció i rehabilitació de l'espai afectat per activitats mineres, i a este decret, serà aplicable el Decret 82/2005, de 22 d'abril, del Consell, d'ordenació ambiental d'explotacions mineres en espais forestals de la Comunitat Valenciana.

2. Als efectes del que establix l'article 4.2 d'este decret, en alló que no s'opose al present decret, per a l'elaboració del pla de labors quadriennal serà aplicable l'Orde 18/2011, de 9 de maig, de la Conselleria d'Indústria, Comerç i Innovació, per la qual s'establix la forma de presentació pels titulars de drets miners del pla de labors anual.

3. Als efectes del que establixen els articles 4.3 i 17.3 d'este decret, serà aplicable la Resolució de 4 d'octubre de 2010, de la Direcció General d'Indústria i Innovació, per la qual s'establix una declaració responsable normalitzada en els procediments administratius en què siga preceptiva la presentació de projectes tècnics i/o certificacions redactades i subscrites per un tècnic titulat competent i no tinguen el visat del corresponent col·legi professional.

4. Queda exclosa d'este decret la declaració d'aigües minerals i l'aprofitament d'aigües mineromedicinals a què es referix l'article 38.1 del vigent Reglament General per al Règim de la Mineria, o norma que el substituïsca, excepte el que preveuen els articles 17 i 18 del capítol VI d'este decret.

 

**Segona. Incidència económica en la dotació de gasto**

La implementació i posterior desenrotllament d'este decret no podrà tindre cap incidència en la dotació de tots i cada un dels capítols de gasto assignat a la conselleria competent en mineria, i en tot cas haurà de ser atés amb els mitjans personals i materials de la conselleria esmentada.

 

DISPOSICIONS TRANSITÒRIES

 

**Primera. Expedients en tràmit**

Els expedients que a l'entrada en vigor d'este decret es troben en tràmit es regiran per la normativa vigent en el moment de la presentació.

 

**Segona.** ****[6]****

 

**Tercera. Règim aplicable al format de presentació de treballs professionals: projectes, plans, estudis, memóries i una altra documentació tècnica**

Durant el termini d'un any des de l'entrada en vigor d'este decret, els treballs professionals, projectes, plans, estudis, memóries i la resta de documentació tècnica a què es referix l'article 17 del present decret podran presentar-se tant en format electrónic com en format paper, i haurà de comptar, en este últim cas, amb les firmes del tècnic o l'equip redactor, acompanyat de la corresponent declaració responsable a què fa referència l'article 17.3 o, quan siga procedent, amb el corresponent visat col·legial. No obstant aixó, fins que no siga regulada la seua tramitació telemàtica, en els procediments administratius en matèria de mineria, seguretat minera i pirotècnia a què es referix l'esmentat article, que hagen de ser sotmesos a informació o participació pública, s'haurà d'acompanyar, en tot cas, una cópia en format paper dels treballs professionals en els mateixos termes expressats en este apartat.

 

DISPOSICIÓ DEROGATÒRIA

 

**Única. Derogació normatiu**

Queden derogades totes les disposicions del mateix rang o inferior que s'oposen al que disposa este decret.

 

DISPOSICIONS FINALS

 

**Primera. Habilitació**

1. Es faculta la persona titular de la conselleria competent en matèria de mineria per a dictar, en l'àmbit de les seues competències, totes les disposicions que siguen necessàries per a l'aplicació i el desplegament del present decret.

2. En particular, s'habilita la persona titular de la conselleria competent en mineria per a regular la tramitació telemàtica dels procediments administratius a què es referix este decret, així com per a establir els requisits i el procediment d'habilitació de les entitats especialitzades en mineria previstes en l'article 10 d'este decret per a l'emissió d'informes sobre el pla de labors quadriennal i per a l'emissió de certificats sobre verificació de la documentació inicial en determinats tipus d'expedients miners.

3. La direcció general competent en mineria podrà aprovar instruccions tècniques en desplegament del que disposa este decret, així com actualitzar els requisits i continguts formatius establits en este per als operadors de maquinària móbil i de vehicles.

 

**Segona. Entrada en vigor**

Este decret entrarà en vigor l'endemà de la publicació en el Diari Oficial de la Comunitat Valenciana.

 

València, 25 de gener de 2013

 

El president de la Generalitat,

ALBERTO FABRA PART

 

El conseller d'Economia, Indústria, Turisme i Ocupació,

MÁXIMO BUCH TORRALVA

 

 

---

****[1]****Article 2 anul·lat per la [**sentència dictada en el procediment ordinari número 61/2013**](http://www.dogv.gva.es/va/disposicio?sig=009330/2015&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D009330/2015) (Informació pública de la sentència publicada en el DOGV núm. 7668 de 30.11.2015. Ref. Base de Dades 009330/2015) i per la [**sentència dictada en el procediment ordinari número 53/2013**](http://www.dogv.gva.es/va/disposicio?sig=009331/2015&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D009331/2015) (Informació pública de la sentència publicada en el DOGV núm. 7668 de 30.11.2015. Ref. Base de Dades 009331/2015). Apartat 3 anul·lat per la [**sentència dictada en el procediment ordinari número 120/2013**](http://www.dogv.gva.es/va/disposicio?sig=009674/2015&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D009674/2015) (Informació pública de la sentència publicada en el DOGV núm. 7678 de 15.12.2015. Ref. Base de Dades 009674/2015)

****[2]****Article 4.1 anul·lat per la [**sentència dictada en el procediment ordinari número 61/2013**](http://www.dogv.gva.es/va/disposicio?sig=009330/2015&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D009330/2015), per la [**sentència dictada en el procediment ordinari número 53/2013**](http://www.dogv.gva.es/va/disposicio?sig=009331/2015&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D009331/2015) i per la [**sentència dictada en el procediment ordinari número 120/2013**](http://www.dogv.gva.es/va/disposicio?sig=009674/2015&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D009674/2015).

****[3]****Anul·lat per la [**sentència dictada en el procediment ordinari número 61/2013**](http://www.dogv.gva.es/va/disposicio?sig=009330/2015&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D009330/2015).

****[4]****Anul·lat per la [**sentència dictada en el procediment ordinari número 61/2013**](http://www.dogv.gva.es/va/disposicio?sig=009330/2015&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D009330/2015).

****[5]****Anul·lat per la [**sentència dictada en el procediment ordinari número 61/2013**](http://www.dogv.gva.es/va/disposicio?sig=009330/2015&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D009330/2015).

****[6]****Anul·lat per la [**sentència dictada en el procediment ordinari número 61/2013**](http://www.dogv.gva.es/va/disposicio?sig=009330/2015&url_lista=%26CHK_TEXTO_LIBRE%3D1%26tipo_search%3Dlegislacion%26num_tipo%3D9%26signatura%3D009330/2015).


Còpia Permalink ELI